OʻZBEKISTON RESPUBLIKASI PREZIDENTINING 2011 YIL 3 NOYABRDAGI PF-4377-SONLI “ISh HAQI, PENSIYALAR, STIPENDIYALAR VA IJTIMOIY NAFAQALAR MIQDORINI OShIRISh TOʻGʻRISIDA”GI FARMONI BOʻYIChA PENSIYALARNI QAYTA HISOBLASh TARTIBI TOʻGʻRISIDAGI NIZOMNI TASDIQLASh HAQIDA
(decree, 2012-07-30)

Oʻzbekiston Respublikasi Prezidentining 2011-yil 3-noyabrdagi PF-4377-sonli “Ish haqi, pensiyalar, stipendiyalar va ijtimoiy nafaqalar miqdorini oshirish toʻgʻrisida”gi Farmoniga (Oʻzbekiston Respublikasi qonun hujjatlari toʻplami, 2011-yil, 43-44-son, 462-modda) muvofiq buyuraman: 1. Oʻzbekiston Respublikasi Prezidentining 2011-yil 3-noyabrdagi PF-4377-sonli “Ish haqi, pensiyalar, stipendiyalar va ijtimoiy nafaqalar miqdorini oshirish toʻgʻrisida”gi Farmoni boʻyicha pensiyalarni qayta hisoblash tartibi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi moliya vazirining 2011-yil 19-iyuldagi 42-sonli “Oʻzbekiston Respublikasi Prezidentining 2011-yil 7-iyuldagi PF-4332-sonli “Ish haqi, pensiyalar, stipendiyalar va ijtimoiy nafaqalar miqdorini oshirish toʻgʻrisida”gi Farmoni boʻyicha pensiyalarni qayta hisoblash tartibi toʻgʻrisidagi nizomni tasdiqlash haqida”gi buyrugʻi (roʻyxat raqami 2246, 2011-yil 22-iyul) (Oʻzbekiston Respublikasi qonun hujjatlari toʻplami, 2011-yil, 29-son, 311-modda) oʻz kuchini yoʻqotgan deb hisoblansin. 3. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Nizom Oʻzbekiston Respublikasi Prezidentining 2011-yil 3-noyabrdagi PF-4377-sonli “Ish haqi, pensiyalar, stipendiyalar va ijtimoiy nafaqalar miqdorini oshirish toʻgʻrisida”gi Farmoniga asosan pensiyalarni qayta hisoblash tartibini belgilaydi. 1. Yuqorida koʻrsatib oʻtilgan Farmonga muvofiq 2011-yilning 1-dekabridan quyidagilarning eng kam miqdorlari belgilanadi: eng kam ish haqi — oyiga 62 920 soʻm; yoshga doir pensiyalar — oyiga 123 060 soʻm; bolalikdan nogironlarga beriladigan nafaqa — oyiga 123 060 soʻm; pensiya tayinlash uchun zarur boʻlgan ish stajiga ega boʻlmagan qariyalarga va mehnatga layoqatsiz fuqarolarga beriladigan nafaqa — oyiga 75 510 soʻm. 2. 2011-yil 1-dekabrdan keyin yakka tartibdagi koeffitsiyentlar (2011-yil 1-oktabrdan amalga kiritilgan) qoʻllagan holda yangi tayinlanadigan pensiyalar hisoblab chiqariladigan ish haqini tenglashtirish uchun ushbu Nizomning ilovasiga muvofiq eng kam oylik ish haqi miqdorlari qoʻllaniladi. 2011-yil 1-dekabrgacha tayinlangan pensiyalar, yuqorida koʻrsatib oʻtilgan Farmonda belgilangan 1,1 baravar miqdorga oshirish yoʻli bilan qayta hisoblanadi. 3. Pensiyani hisob-kitob qilish uchun eng kam ish haqining sakkiz baravaridan (62 920 soʻm x 8 = 503 360 soʻm) ortiq boʻlmagan oʻrtacha oylik ish haqi inobatga olinadi. 4. Yakka tartibdagi koeffitsiyentlar qoʻllanilgan oʻrtacha oylik ish haqi miqdori eng kam oylik ish haqining sakkiz baravari va undan yuqori miqdorida boʻlgan hollarda, pensiyalarni qayta hisoblashni amalga oshirishda ish haqi miqdori eng kam ish haqining sakkiz hissasi 503 360 soʻm (62 920 soʻm x 8) bilan chegaralanib, ish stajining davomiyligiga bogʻliq ravishda pensiyalarni hisoblash uchun qabul qilingan foizlarga koʻpaytiriladi. 5. Yoshga doir yoki I va II guruh nogironlik boʻyicha pensionyerlar Oʻzbekiston Respublikasining “Fuqarolarning davlat pensiya taʼminoti toʻgʻrisida”gi (Oʻzbekiston Respublikasi Oliy Kengashining Axborotnomasi, 1993-y., 9-son, 338-modda) Qonunning 7- va 17-moddalariga muvofiq pensiya tayinlash uchun zarur ish stajiga ega boʻlmagan taqdirda, qayta hisoblashdagi pensiya miqdori mavjud stajga mutanosib ravishda belgilanadi. 6. Barcha hollarda pensiyalarga ustama eng kam oylik ish haqidan (62 920 soʻm) kelib chiqib aniqlanadi. 7. Mazkur Nizom Oʻzbekiston Respublikasi Mehnat va aholini ijtimoiy muhofaza qilish vazirligi bilan kelishilgan.